સાડી એવરગ્રીન આઉટફિટ છે. સાડી ક્યારેય આઉટ ઑફ ફૅશન થતી નથી. સાડી સાથે રેગ્યુલર બ્લાઉઝ ન પહેરતાં કંઈક હટકે ટ્રાય કરવું હોય તો પ્યૉર શિફૉન કે પ્યૉર જ્યૉર્જેટની સાડી સાથે તમે એસિમેટ્રિકલ કટવાળું ટૉપ પહેરીને સાડીનો છેડો માત્ર શોલ્ડર પર રાખીને એક સ્ટેટમેન્ટ લુક આપી શકો. જો તમારી પાસે કોઈ જૅકેટ હોય તો એને પણ સાડી સાથે પહેરી શકાય. જેમ કે બંગાળી સ્ટાઇલમાં સાડી પહેરવી અને એના પર જૅકેટ પહેરી લેવું. પ્લેન સાડી સાથે જૅકેટ પહેરશો તો જૅકેટ હાઇલાઇટ થશે અને વધારે સારું લાગશે. જો પ્રિન્ટેડ સાડી સાથે પહેરશો તો નહીં સાડીનો લુક આવશે કે નહીં જૅકેટનો. આ બન્ને લુક લાંબી અને પાતળી યુવતીઓ પર વધારે સારા લાગી શકે.